**Školský poriadok JŠ Hlavná 113, Košice v šk. roku 2024/2025**

Vnútorný poriadok Jazykovej školy v Košiciach vychádza zo Zákona č.245/2008 o výchove a vzdelávaní a Vyhlášky o jazykových školách č.321/2008. Poslucháči sú s vnútorným poriadkom oboznámení na začiatku šk. roka na úvodnej hodine. Vnútorný poriadok školy je sprístupnený aj pre zákonných zástupcov poslucháčov do 18 rokov na tabuli pri zborovni školy a na internetovej stránke školy [www.sjs.sk](http://www.sjs.sk).

**I. Prijímanie poslucháčov**

Jazyková škola prijíma poslucháčov zápisom pred začiatkom školského roka a vyplatením školného a zápisného za kurz:

**POPLATKY**

Dospelý poslucháč: 270€ (4 hod. týždenne)

180€ (2 hod. týždenne)

Študent SŠ/VŠ: 200€ (4 hod. týždenne) študenti VŠ majú zľavu do 25 rokov

140€ (2 hod. týždenne)

Príprava na ŠJS: 300€

ŠJS (za/vš/pr): 120€ (interní poslucháči)

150€ (externí poslucháči)

Odborná ŠJS: 60€

**Cena za kurz ZAHŔŇA zápisné vo výške 20€, ktoré sa nevracia.**

V prípade, že poslucháč navštevuje dva a viac kurzov, platí zápisné iba raz.

Ak je počas školského roka voľné miesto v kurze, môžu byť noví poslucháči prijímaní aj priebežne.

Vyučovania sa môže zúčastniť iba prijatý poslucháč, ktorý vyplatil predpísané poplatky a splnil predpísané požiadavky pre daný kurz.

**II. Poslucháč jazykovej školy má právo:**

* + oboznámiť sa so Školským vzdelávacím programom, ktorý je k dispozícii na stránke školy www.sjs.sk;
  + študovať na škole, ak splnia podmienky prijímacieho konania;
  + vybrať si kurz a vyučujúceho, ak to dovoľuje rozvrh a prevádzka školy;
  + informovať sa na chod školy tak, ako to dovoľuje zákon o poskytovaní informácií;
  + poznať kritériá hodnotenia a klasifikácie jazykových zručností;
  + na opakovanie ročníka, ak nespĺňa požiadavky pre postup do vyššieho ročníka, alebo ak sa sám rozhodne ročník opakovať;
  + podávať návrhy na zlepšenie školskej práce prostredníctvom učiteľa kurzu;
  + upozorniť na nedostatky v odôvodnených prípadoch priamo riaditeľa školy a dožadovať sa nápravy;
  + dostať hodnotenie o vedomostiach po skončení kurzu, prípadne na konci školského roka;
  + vysloviť svoj názor na priebeh vyučovania v kurze osobne v rozhovore s vyučujúcim;
  + dostať osvedčenie o absolvovaní časti Školského vzdelávacieho programu po splnení kritérií pre dochádzku a hodnotenie jazykových zručností;
  + na rezerváciu miesta do 20. 09. v prípade, že poslucháč splnil všetky podmienky zápisu do kurzu t. j. má vypísanú a odovzdanú prihlášku a vyplatené školné a zápisné;
  + v prípade, že poslucháč nemôže nastúpiť do kurzu hneď od začiatku vyučovania, škola mu rezervuje miesto do 20.9. Ak do tohto termínu nenastúpi a písomne alebo osobne sa neospravedlní, jeho miesto bude poskytnuté ďalšiemu záujemcovi;
  + na úľavu zo školného, ak je dospelý poslucháč poberateľom invalidného dôchodku; poslucháč v tomto prípade podáva žiadosť na riaditeľstvo školy spolu s potvrdením o poberaní invalidného dôchodku a platí školné vo výške ako žiak;
  + Podľa VZN 19/2022 z 22. augusta 2022 platí nasledovné:

§ 2 sa dopĺňa o ods. 4, ktorý znie:

„(4) Školné a zápisné sa neuhrádza, ak plnoletý poslucháč alebo zákonný zástupca neplnoletého poslucháča o to písomne požiada a je členom domácnosti, ktorej sa poskytuje pomoc v hmotnej núdzi podľa zákona č. 417/2013 Z. z. o pomoci v hmotnej núdzi a o zmene a doplnení niektorých zákonov.“ Je potrebné  predložiť písomnú žiadosť spolu s aktuálnym potvrdením Úradu práce, sociálnych vecí a rodiny

* + na vrátenie pomernej časti školného poslucháčom zrušeného kurzu, ak zrušenie kurzu nezapríčinili a ak ich nemožno preradiť do iného kurzu;
  + na vydanie potvrdenia o návšteve školy prostredníctvom vyučujúceho alebo osobne na riaditeľstve školy (najviac so spätnou platnosťou 5 rokov); so spätnou platnosťou vydáva riaditeľstvo potvrdenie, ak dochádzka do kurzu bola minimálne 70%;
  + na prerušenie štúdia z vážnych dôvodov po predložení žiadosti; škola umožní poslucháčovi v nasledujúcom školskom roku navštevovať kurz, ktorý si tento poslucháč zvolí;
  + zákonný zástupca neplnoletého poslucháča má právo informovať sa o dochádzke a výsledkoch svojho dieťaťa v učení sa cudzieho jazyka telefonicky alebo formou návštevy JŠ a rozhovorom s vyučujúcim kurzu, ktorý dieťa navštevuje;
  + v prípade, že vyučujúci počas svojej neprítomnosti neposkytne poslucháčom adekvátnu náhradu inou formou, môžu navštíviť kurz rovnakého jazyka podobnej úrovne u iného vyučujúceho;
  + v závažnom prípade môže poslucháč požiadať o povolenie parkovania v priestoroch školy.
* Poslucháč sa zápisom a zaplatením školného zaväzuje pravidelne navštevovať kurzy, v prípade online výučby sa zaväzuje pravidelne navštevovať online kurzy a dodržiavať minimálne 70%-nú účasť, nakoľko metódy výučby cudzích jazykov sú zamerané na získanie komunikatívnych kompetencií a jazykových zručností a vyžadujú si maximálnu aktivitu, ktorá je tiež hodnotená.

**III. Poslucháč jazykovej školy má tieto povinnosti:**

* + zaplatiť zápisné spolu s podaním prihlášky a školné podľa Vnútorného poriadku školy;
  + pri podpísaní prihlášky si prečítať Vnútorný poriadok školy a svojím podpisom vyjadriť súhlas;
  + pripravovať sa na vyučovanie;
  + dochádzať na vyučovanie včas a pravidelne;
  + v priebehu vyučovania nerušiť vyučovanie telefonovaním alebo neodôvodneným neskorým príchodom, či predčasným odchodom,
  + pri nevyhnutnom predčasnom odchode žiadať súhlas vyučujúceho, v prípade neplnoletých žiakov je nutné písomné potvrdenie rodičov;
  + prípadnú neúčasť na vyučovaní z dopredu známych dôvodov vyučujúcemu oznámiť vopred, u žiakov prostredníctvom zákonného zástupcu;
  + **ak sa poslucháč nezúčastní vyučovania 1 mesiac bez oznámenia vyučujúcemu alebo riaditeľstvu školy, má škola právo predčasne ukončiť štúdium poslucháča vyškrtnutím z kurzu bez nároku na vrátenie poplatkov,**
  + zabezpečiť si učebnice podľa pokynov vyučujúceho;
  + počas vyučovania môžu po dohode s vyučujúcim používať mobilný telefón ako slovník;
  + dodržiavať pravidlá bezpečnosti pri práci;
  + prichádzať do budovy včas na vyučovanie a budovu opúšťať hneď po jeho skončení;
  + šetriť zariadenie školy a dodržiavať čistotu;
  + pred vyučovaním a po jeho skončení sa zdržiavať na chodbách školy, pritom poslucháči musia dbať na to, aby svojím správaním nenarušovali prebiehajúce vyučovanie a neohrozovali svoju ani cudziu bezpečnosť,
  + v prípade neprítomnosti na vyučovaní prebrať si učivo samostatne;
  + absolvovať písomné postupové práce;
  + nepoužívať gumovateľné perá pri vypracovávaní testov,
  + nezhotovovať fotografie testov a testových úloh,
  + sledovať aktuálne zmeny organizácie vyučovania na internetovej stránke alebo na tabuli vedľa zborovne školy.
* Poslucháčom je v priestoroch JŠ zakázané fajčiť, požívať alkoholické nápoje a iné omamné či psychotropné látky, vstupovať s bicyklom a rozmerovo podobným dopravným prostriedkom, s dieťaťom v kočíku, alebo sa pohybovať na kolieskových korčuliach, kolobežkách a pod., či vstupovať do priestorov JŠ so zvieratami.
* Poslucháč neruší vyučovací proces neodôvodneným používaním mobilného telefónu. Pred začiatkom hodiny je poslucháč povinný vypnúť zvonenie na mobilnom telefóne.
* Poslucháčom sa zakazuje zhotovovať zvukový a obrazový záznam hodiny bez vedomia a súhlasu vyučujúceho.
* Poslucháč súhlasí s prítomnosťou vedenia školy na ktorejkoľvek vyučovacej hodine za účelom kontroly kvality výučby.
* V prípade vzniku mimoriadnych udalostí v budove školy a pri následne nariadenej evakuácii sa poslucháči JŠ riadia pokynmi svojho vyučujúceho.
* Ak dôjde k porušeniu školského poriadku zo strany poslucháča, využije JŠ možnosti napomenutia a tiež vylúčenia zo štúdia v prípade závažného porušenia vnútorného poriadku.

**JŠ si vyhradzuje právo zmeniť čas výučby alebo vyučujúceho v kurze v závislosti od situácie.**

**Poslucháč svojím podpisom poskytuje súhlas so spracovaním osobných údajov (meno, priezvisko, bydlisko, dátum narodenia, rodné číslo a i.) na účely vystavenia osvedčenia, vysvedčenia, vyhotovenia faktúry a pod. a prehlasuje, že sa oboznámil s informáciou o spracovaní osobných údajov v zmysle Z*ákona č.18/2018 Z. z. o ochrane osobných údajov*. Poslucháč svojím podpisom dáva súhlas na posielanie informácií ohľadom kurzov emailom.**

Košice 09.09.2024

–––––––––––––––––––––––––––

Mgr. Drahoslava Vasiľová

riaditeľka školy